
 PËR PROCEDURAT E PËRZGJEDHJES SË KANDIDATËVE PËR GJYQTARË NË GJYKATËN ADMINISTRATIVE TË SHKALLËS SË PARË DHE TË APELIT

KËSHILLI I LARTË I DREJTËSISË
Në mbështetje të nenit 5 pika 4 të ligjit nr. 49/2012 “Për organizimin dhe funksionimin e gjykatave administrative dhe gjykimin e mosmarrëveshjeve administrative”, si dhe ligjit nr. 9877, datë 18.2.2008 “Për organizimin e pushtetit gjyqësor në Republikën e Shqipërisë”, në mbledhjen e tij të datës 30.11.2012,

VENDOSI:

KREU I
RREGULLA TË PËRGJITHSHME

Neni 1
Objekti

Ky vendim përcakton rregulla të detajuara për organizimin e procesit të përzgjedhjes së kandidatëve për gjyqtarë në Gjykatën Administrative të Shkallës së Parë dhe të Apelit. 

Neni 2
Parimet

Procedura e përzgjedhjes së kandidatëve për gjyqtarë në Gjykatën Administrative të Shkallës së Parë dhe të Apelit, bazohet në parimet e ligjshmërisë, të transparencës dhe të meritokracisë.

Neni 3
Subjektet

1. Këshilli i Lartë i Drejtësisë (KLD) është organi përgjegjës për procesin përzgjedhës të kandidatëve për gjyqtarë në Gjykatën Administrative të Shkallës së Parë dhe të Apelit.
2. KLD-ja bashkëpunon me Shkollën e Magjistraturës, Fakultetin e Drejtësisë të Universitetit të Tiranës dhe me institucionet ndërkombëtare që operojnë në fushën e drejtësisë dhe të forcimit të shtetit të së drejtës, për përzgjedhjen e kandidatëve për gjyqtarë.

Neni 4
Procesi përzgjedhës

Procesi përzgjedhës i gjyqtarëve organizohet në dy faza:
1. Përgatitja dhe zhvillimi i testimit seleksionues;
2. Përzgjedhja e kandidatëve bazuar në rezultatet e testimit.




KREU II
PËRGATITJA DHE ZHVILLIMI I TESTIMIT SELEKSIONUES

Neni 5
Paraqitja e kërkesave

1. Kandidati i interesuar për t’u emëruar gjyqtar i gjykatës administrative të shkallës së parë dhe/ose gjyqtar i gjykatës së apelit administrativ, paraqet kërkesën e vet me shkrim pranë KLD-së, brenda afatit të caktuar në shpalljen publike të vendeve vakante.
2. Komisioni i Shqyrtimit të Kandidaturave, pasi shqyrton të gjitha kërkesat brenda 5 ditëve, verifikon përmbushjen e kritereve të mëposhtme ligjore:
a) Për kandidatët në Gjykatën Administrative të Shkallës së Parë:
i) të jetë në detyrën e gjyqtarit, me përvojë prej jo më pak se 5 vjet;
 	ii) të mos ketë masë disiplinore në fuqi.
b) Për kandidatët në Gjykatën Administrative të Apelit:
i) të jetë në detyrën e gjyqtarit, me përvojë prej jo më pak se 9 vjet;
ii) të mos ketë masë disiplinore në fuqi.
3. Komisioni zbaton për aq sa është e mundur dhe për aq sa nuk bie ndesh me këtë vendim, rregullat e vendimit nr. 274/2, datë 16.2.2011 të Këshillit të Lartë të Drejtësisë “Për organizimin dhe funksionimin e Komisionit të Shqyrtimit të kandidatëve për gjyqtarë”, i ndryshuar.
4. Komisioni i Shqyrtimit të Kandidaturave përgatit listën përfundimtare për secilën gjykatë dhe urdhëron që ajo të njoftohet publikisht.
5. Kandidatët që kanë paraqitur kërkesë dhe që janë skualifikuar nga Komisioni i Shqyrtimit të Kandidaturave, mund të ankohen brenda dy ditëve nga njoftimi publik. Ankimi shqyrtohet nga Këshilli i Lartë i Drejtësisë.
6. Lista përfundimtare e kandidatëve, menjëherë pas përfundimit të afatit të ankimit, nëse nuk ka asnjë ankesë ose pas vendimit të KLD-së mbi shqyrtimin e ankesave të paraqitura, i përcillet Shkollës së Magjistraturës nga Zëvendëskryetari i KLD-së.

Neni 6
Ngritja e Komisionit të Fondit të Pyetjeve

1. KLD-ja, në çdo rast që zhvillohet procesi përzgjedhës, me vendim ngre Komisionin e Fondit të Pyetjeve të testimit seleksionues, i cili përbëhet nga tre anëtarë:
a) 1 anëtar i KLD-së, njëherazi kryetar i Komisionit;
b) 1 anëtar i zgjedhur nga Shkolla e Magjistraturës;
c) 1 anëtar i zgjedhur nga Fakulteti i Drejtësisë në Universitetin e Tiranës.
2. Çdo anëtar i Komisionit plotëson dhe nënshkruan deklaratën që nuk gjendet në situatën e konfliktit të interesit, në kohën e ushtrimit të kësaj detyre. Deklarata hartohet sipas modelit standard në aneksin 1 dhe pjesë përbërëse të këtij vendimi. 
3. Shkolla e Magjistraturës dhe Fakulteti i Drejtësisë në Universitetin e Tiranës dërgojnë emrin e kandidatit përkatës pranë KLD-së, brenda 15 ditëve nga marrja e njoftimit të KLD-së. Ata përfshijnë ekspertë me njohuri të spikatura të së drejtës kushtetuese, administrative, civile, procedurale civile, financiare, të të drejtave të njeriut dhe/ose shkrimit e arsyetimit ligjor.
4. Komisioni i Fondit të Pyetjeve bashkëpunon me Shkollën e Magjistraturës dhe Fakultetin e Drejtësisë të Universitetit të Tiranës, për përgatitjen e pyetjeve në përputhje me programin e përcaktuar në ligj.
5. Komisioni, në bashkëpunim me ekspertë të Shkollës së Magjistraturës dhe të Fakultetit të Drejtësisë të Universitetit të Tiranës, krijon një fond pyetjesh me të paktën 10 teza prej 100 pikësh për testimin e parë. Ky fond pyetjesh përditësohet vijimësisht me zhvillimin e testimeve të radhës për përzgjedhjen e gjyqtarëve në gjykatat administrative. Komisioni, nën kujdesin e kryetarit, harton dhe nënshkruan procesverbalin për përfundimin e krijimit të fondit të pyetjeve, në përputhje me rregullat e këtij vendimi.
6. Kryetari i Komisionit raporton me shkrim në KLD, për mbarëvajtjen dhe përfundimin e procesit të krijimit apo të përditësimit të fondit të pyetjeve të testimit seleksionues, të paktën 1 javë përpara datës së caktuar për testim nga KLD-ja. Ai i bashkëlidh raportit edhe procesverbalin e hartuar sipas pikës 5 të këtij neni.
7. Anëtarët e Komisionit të Krijimit të Fondit të Pyetjeve janë të detyruar të ruajnë konfidencialitetin e pyetjeve dhe përgjigjeve.

Neni 7
Përmbajtja e tezës

1. Çdo tezë e hartuar nga Komisioni duhet të jetë e organizuar me pyetje në formë alternativash dhe kazuse konkrete praktike, përgjigjet e të cilave jepen në mënyrë skematike.
2. Teza duhet të përfshijë njohuri të së drejtës kushtetuese, administrative, civile, procedurale civile, financiare, të të drejtave të njeriut, shkrimit e arsyetimit ligjor, me një total prej 100 pikësh.
3. Çdo tezë përmban:
a) 1 kazus praktik nga fusha e së drejtës administrative, të vlefshëm me 10 % të totalit të pikëve. Përmbajtja e kazusit praktik zbërthehet me pyetje, që kërkojnë përgjigje në formë alternativash;
b) 50 % e pyetjeve nga e drejta administrative në formë alternativash;
c) 10 % e pyetjeve nga e drejta kushtetuese;
ç) 10 % e pyetjeve nga e drejta procedurale civile;
d) 5 % e pyetjeve nga e drejta civile;
 	dh) 5 % e pyetjeve nga e drejta financiare;
e) 5 % e pyetjeve nga të drejtat e njeriut; dhe
ë) 5 % e pyetjeve nga shkrimi e arsyetimi ligjor.
Çdo pyetje duhet të ketë vetëm një alternativë të saktë.
4. Çdo tezë shoqërohet edhe me çelësin e përgjigjeve, që tregon domosdoshmërisht edhe referencën ligjore që zgjidh pyetjen, pa asnjë dyshim.
5. Me përfundimin e procesit të hartimit për herë të parë apo të përditësimit të fondit në vijim, Komisioni e depoziton fondin e pyetjeve të sekretuara në zarfe të vulosura me vulë të Shkollës së Magjistraturës në KLD, ku ruhen nga Zëvendëskryetari i KLD-së. Fondi i pyetjeve është në pronësi të Këshillit të Lartë të Drejtësisë.

Neni 8
Data e testimit seleksionues

1. KLD-ja cakton me vendim datat e testimeve, sipas nevojave dhe pas shpalljes së vendeve vakante.
2. Në caktimin e datës së testimit me shkrim, KLD-ja kujdeset që testimi të zhvillohet në të njëjtën ditë për gjyqtarët e gjykatave administrative të shkallës së parë dhe në një ditë tjetër për gjyqtarët e Gjykatës Administrative të Apelit.


Neni 9
Ngritja e Komisionit Administrues të Testimit

 1. KLD-ja, me vendim ngre një komision që administron testimin kualifikues. Komisioni Administrues i Testimit përbëhet nga 5 anëtarë të përzgjedhur si më poshtë:
a) një përfaqësues i zgjedhur me shumicë votash nga KLD-ja brenda ose jashtë radhëve të tij, njëherazi kryetar i Komisionit;
b) një përfaqësues i zgjedhur nga Këshilli Drejtues i Shkollës së Magjistraturës;
c) një anëtar i Gjykatës së Lartë i zgjedhur nga mbledhja e përbashkët e gjyqtarëve të saj;
ç) dy përfaqësues nga institucione ndërkombëtare, që asistojnë ose bashkëpunojnë me sistemin e drejtësisë, të përzgjedhur nga Këshilli Drejtues i Shkollës së Magjistraturës.
2. Këshilli Drejtues i Shkollës së Magjistraturës dhe Kryetari i Gjykatës së Lartë dërgon në KLD emrat e përfaqësuesve të këtij Komisioni, jo më vonë se 1 javë nga marrja e kërkesës së KLD-së.
Çdo anëtar i Komisionit plotëson dhe nënshkruan deklaratën, që nuk gjendet në situatën e konfliktit të interesit në kohën e ushtrimit të kësaj detyre. Deklarata hartohet sipas modelit standard në aneksin 2 dhe pjesë përbërëse të këtij vendimi.
3. Komisioni ka për detyrë organizimin, ndjekjen e procedurës së testimit, vlerësimin dhe shpalljen e rezultateve të tij.
4. Komisioni, në bashkëpunim me Shkollën e Magjistraturës, trajnon kandidatët paraprakisht testimit për mënyrën e plotësimit të tezës, që korrigjohet me metodën e vlerësimit elektronik.
5. Kryetari i Komisionit raporton me shkrim në KLD për mbarëvajtjen dhe përfundimin e procesit të testimit seleksionues, jo më vonë se 1 javë nga zhvillimi i tij.

Neni 10
Zhvillimi i testimit

1. Testimi seleksionues zhvillohet me shkrim, i shoqëruar me vlerësimin elektronik të përgjigjeve alternative, në prezencë të kandidatëve me një procedurë të hapur publike.
2. Përzgjedhja e tezës së testimit nga fondi i gjitha pyetjeve të përgatitura, bëhet nga vetë kandidatët para fillimit të testimit seleksionues.
3. Testimi seleksionues kryhet kundrejt një procedure të sigurt sekretimi dhe mund të mbikëqyret nga një grup monitoruesish të pavarur, vendas dhe të huaj, nga organizata me të cilat Shkolla e Magjistraturës ka pasur dhe ka marrëdhënie bashkëpunimi.
4. Përzgjedhja e tezës së testimit nga fondi i gjitha pyetjeve të përgatitura bëhet nga vetë kandidatët para fillimit të testimit seleksionues.
5. Komisioni Administrues i Testimit, nëse konstaton shkelje të rregullave të testimit nga kandidati, ka të drejtë të vendosë edhe përjashtimin nga testimi, duke mbajtur një procesverbal ku tregohet lloji dhe rrethanat e shkeljes. Konstatimi i shkeljeve bëhet kryesisht nga Komisioni ose me njoftim nga monitoruesit e pavarur.
6. Rregullat e konkursit të pranimit në Shkollën e Magjistraturës, të miratuara nga Këshilli Drejtues i saj, zbatohen për aq sa është e mundur dhe sa nuk bien ndesh me këtë vendim.

Neni 11
Caktimi i monitoruesve

1. Zhvillimi i testimit mund të vëzhgohet nga monitorues të pavarur, të cilët nuk mund të jenë persona të përshirë në sistemin gjyqësor shqiptar apo pedagogë të Shkollës së Magjistraturës.

Akreditimi i monitoruesve bëhet mbi bazën e të dhënave vetjake të tij. Një organizatë vendase apo ndërkombëtare nuk mund të ketë më shumë se dy-tre vëzhgues.
2. Kërkesat e monitoruesve për akreditim i paraqiten Komisionit Administrues të Testimit, jo më vonë se 5 ditë para datës së testimit. Komisioni miraton kërkesat jo më vonë se 3 ditë nga paraqitja e tyre. Ndaj refuzimit ose mosdhënies së akreditimit mund të bëhet ankim te Zëvendëskryetari, i cili vendos brenda 24 orëve.

Neni 12
Të drejtat dhe detyrat e monitoruesve

Gjatë kryerjes së detyrave të tyre, monitoruesit kanë këto të drejta dhe detyrime:
a) të vëzhgojnë pa pengesë të gjitha aspektet e përgatitjes dhe zhvillimit të testimit;
b) të paraqesin vërejtje me shkrim para Komisionit Administrues të Testimit për çdo lloj parregullsie që vërejnë;
c) të shohin ose të vërejnë dokumentacionin ose materialet e testimit;
ç) të respektojnë kërkesat e këtij vendimi dhe udhëzimet e Komisionit Administrues të Testimit për vëzhgimin e testimit;
d) të mos dhunojnë të drejtën e kandidatit për konkurrim dhe të mos pengojnë procesin e testimit, të administrimit dhe të vlerësimit të tij.

Neni 13
Shpallja e rezultatit

1. Konsiderohen që kanë kaluar me sukses testimin seleksionues, kandidatët që marrin jo më pak se 70 për qind të totalit të pikëve.
2. Komisioni Administrues i Testimit rendit në mënyrë përfundimtare kandidatët fitues, sipas numrit të pikëve të marra dhe listën ia dërgon në tri kopje KLD-së. Në këtë renditje, Komisioni bazohet në rezultatin e vlerësimit elektronik të nxjerrë sipas metodologjisë së përcaktuar në bashkëpunim me institucionet ndërkombëtare, që operojnë në fushën e drejtësisë dhe të forcimit të shtetit të së drejtës në Shqipëri.
3. Lista nënshkruhet nga të gjithë anëtarët e Komisionit.
4. Në rast se numri i kandidatëve fitues, sipas këtij neni, është më i madh se numri i gjyqtarëve të emëruar, kandidatët e tjerë mbahen në një listë pritjeje, pa qenë e nevojshme kryerja e një testimi tjetër seleksionues, në rastet e krijimit të një vendi vakant.
5. Lista e pritjes vlen për një periudhë jo më të gjatë se 3-vjeçare.

Neni 14
E drejta e ankimit për vlerësimin

1. Kandidatët pjesëmarrës në testimin seleksionues mund të ankohen për masën dhe mënyrën e vlerësimit pranë Komisionit Administrues të Testimit seleksionues brenda 5 ditëve nga shpallja e rezultateve. Komisioni shqyrton edhe një herë vlerësimin e përgjigjeve dhe njofton ankuesin.
2. Në rast se Komisioni bën një vlerësim të ndryshëm nga vlerësimi i parë, njofton menjëherë me shkrim KLD-në.





KREU III
PËRZGJEDHJA E KANDIDATËVE

Neni 15
Përzgjedhja e kandidatëve

1. KLD-ja përzgjedh kandidatët që kalojnë me sukses testimin seleksionues, duke mbajtur parasysh rezultatet e testimit seleksionues.
2. Në këtë procedurë mbahen parasysh për aq sa është e mundur dhe pa shkelur rregullat e këtij vendimi, rregullat e vendimit nr. 274/2, datë 16.2.2011 të Këshillit të Lartë të Drejtësisë “Për organizimin dhe funksionimin e Komisionit të Shqyrtimit të kandidatëve për gjyqtarë”, i ndryshuar.

KREU IV
DISPOZITA TË FUNDIT

Neni 16
Efektet financiare

Efektet financiare të këtij vendimi përballohen nga buxheti i KLD-së.

Neni 17
Rregulla kalimtare për provimin e parë

1. Testimi i parë seleksionues për gjyqtarë në Gjykatën Administrative të Shkallës së Parë zhvillohet në Tiranë, 21 janar 2013.
2. Testimi i parë seleksionues për gjyqtarë në Gjykatën Administrative të Apelit zhvillohet në Tiranë, 22 janar 2013.
3. Ngarkohet Shkolla e Magjistraturës që të marrë masa për organizimin efektiv, me cilësi dhe në kohë, të testimit kualifikues të kandidatëve.
4. Ngarkohet administrata e Këshillit të Lartë të Drejtësisë për të bërë njoftim publik në faqen zyrtare të KLD-së dhe në të paktën dy gazeta kombëtare, për datën dhe vendin e zhvillimit të provimit.

Neni 18
Hyrja në fuqi

Ky vendim hyn në fuqi menjëherë dhe botohet në Fletoren Zyrtare.

Për Këshillin e Lartë të Drejtësisë 
ZËVENDËSKRYETAR
Elvis Çefa
